S-721/2012

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 4. september 2012 á hendur Í-kk-þgf E-kk-þgf K-kk-þgf, kt. […], óstaðsettum í húsi, fyrir eftirgreind umferðar-, áfengis- og tollalagabrot á árinu 2012, með því að hafa:

1. Sunnudaginn 6. maí í Hafnarfirði ekið bifreiðinni NB-201 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 65 ng/ml) austur Reykjanesbraut, á vegarkafla vestan við Straumsvík, uns lögreglan stöðvaði aksturinn.

2. Laugardaginn 9. júní í Keflavík verið ölvaður og með óspektir á almannafæri með því að reyna að opna mannlausar bifreiðar og síðar leggjast til hvílu á bekk við Kirkjuveg 5 þar sem lögreglumenn höfðu afskipti af honum og fyrir að hafa veitt viðtöku 10 ml af anabólískum sterum (testosteron), sem ákærði vissi eða mátti vita að hefðu verið ólöglega fluttir til landsins, sem lögreglumenn fundu við leit á ákærða og lögðu hald á.

3. Föstudaginn 22. júní í Hafnarfirði án ökuréttinda ekið bifreiðinni NB-201 óhæfur um að stjórna henni örugglega vegna áhrifa ávana- og fíkniefna (í blóði mældist amfetamín 145 ng/ml) um Álfaskeið uns lögreglan stöðvaði aksturinn.

Brot í 1. og 3. lið eru talin varða við 1. mgr., sbr. 2. mgr., 45. gr. a, auk þess sem brot í 3. lið varði við 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006 og 3. gr. laga nr. 24/2004 og brot í 2. lið við 21. gr., sbr. 1. mgr. 27. gr., áfengislaga nr. 75/1998 og 1. mgr. 171. gr., sbr. 169. gr., tollalaga nr. 88/2005.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006. Jafnframt er krafist upptöku á framangreindum anabólískum sterum samkvæmt 3. mgr. 48. gr. lyfjalaga nr. 93/1994, 2. mgr. 68. gr. lyfsölulaga nr. 30/1963 og 1. mgr. 181. gr. tollalaga nr. 88/2005.

Ákærði krefst vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í desember 1982. Samkvæmt sakavottorði ákærða hefur hann tvívegis áður gerst sekur um ölvunarakstur. Refsing ákærða nú þykir hæfilega ákveðin fangelsi í 45 daga. Ákærði skal jafnframt sviptur ökurétti ævilangt frá birtingu dóms að telja. Einnig ber ákærða að sæta upptöku á 10 ml af anabólískum sterum (testosteron), sem lögregla lagði hald á.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins, 219.701 krónu, þar með talda þóknun verjanda síns, S-kk-ef K-kk-ef K-kk-ef héraðsdómslögmanns, að fjárhæð 75.300 krónur, að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, Í-kk-nf Ö-kk-nf K-kk-nf, sæti fangelsi í 45 daga.

Ákærði er sviptur ökurétti ævilangt frá birtingu dómsins að telja.

Ákærði sæti upptöku á 10 ml af anabólískum sterum (testosteron), sem lögregla lagði hald á.

Ákærði greiði 219.701 krónu í sakarkostnað, þar með talda þóknun verjanda síns, S-kk-ef K-kk-ef K-kk-ef héraðsdómslögmanns, að fjárhæð 75.300 krónur.

S-kvk-nf B-kvk-nf